CELEX: 62009CN0041
Language: fi
Date: 2009-01-29 00:00:00
Title: Asia C-41/09: Kanne 29.1.2009 — Komissio v. Alankomaat

6.6.2009   
            
            
               FI
            
            
               Euroopan unionin virallinen lehti
            
            
               C 129/2
            
         Kanne 29.1.2009 — Komissio v. Alankomaat
   (Asia C-41/09)
   2009/C 129/03
   Oikeudenkäyntikieli: hollanti
   
      Asianosaiset
   
   
      Kantaja: Euroopan yhteisöjen komissio (asiamiehet: D. Triantafyllou ja W. Roels)
   
      Vastaaja: Alankomaiden kuningaskunta
   
      Vaatimukset
   
   
               1.
            
            
               todettava, että Alankomaiden kuningaskunta ei ole noudattanut kuudennen alv-direktiivin (1) 12 artiklan, luettuna yhdessä liitteen H kanssa — eikä alv-direktiivin (2) 96, 97 ja 98 artiklan sekä 99 artiklan 1 kohdan, luettuina yhdessä liitteen III kanssa — mukaisia velvoitteitaan, koska se soveltaa alennettua alv-kantaa eräiden elävien eläinten, erityisesti hevosten, luovutukseen, tuontiin ja yhteisöhankintaan, vaikka niitä ei tavanomaisesti ole tarkoitettu käytettäviksi ihmisten tai eläinten elintarvikkeiden valmistukseen tai tuotantoon;
            
         
               2.
            
            
               Alankomaiden kuningaskunta on velvoitettava korvaamaan oikeudenkäyntikulut.
            
         
      Oikeudelliset perusteet ja pääasialliset perustelut
   
   Komission mielestä Alankomaiden liikevaihtoverolaki (Wet op de omzetbelasting) on alv-direktiivin 96, 97 ja 98 artiklan sekä 99 artiklan 1 kohdan säännösten, luettuina yhdessä liitteen III kanssa, vastainen, koska siinä sovelletaan alennettua alv-kantaa eräiden elävien eläinten (erityisesti hevosten) luovutukseen myös niissä tapauksissa, joissa näitä eläimiä ei ole tarkoitettu elintarvikkeiden valmistukseen tai tuotantoon. Tarkemmin sanottuna komissio katsoo, että elävät eläimet — kuten hevoset — joita ei tavanomaisesti ole tarkoitettu käytettäväksi elintarvikkeena, eivät kuulu alv-direktiivin liitteessä III olevan 1 kohdan soveltamisalaan.
   Liitteessä III olevaa 1 kohtaa on vakiintuneen oikeuskäytännön mukaan tulkittava suppeasti, kuten kaikkia muitakin säännöksiä, jotka koskevat alennettua alv-kantaa. Lisäksi direktiivin liitteessä III olevan 1 kohdan sanamuoto huomioon ottaen alennettua verokantaa sovelletaan elintarvikkeisiin.
   
      (1)  Kuudes neuvoston direktiivi 77/388/ETY, annettu 17.5.1977, jäsenvaltioiden liikevaihtoverolainsäädännön yhdenmukaistamisesta — yhteinen arvonlisäverojärjestelmä: yhdenmukainen määräytymisperuste (EYVL L 145, s. 1).
   
      (2)  Neuvoston direktiivi 2006/112/EY, annettu 28.11.2006, yhteisestä arvonlisäverojärjestelmästä (EUVL L 347, s. 1).